CELEX: E2009C0433
Language: ro
Date: 2009-10-30 00:00:00
Title: Decizia Autorității AELS de Supraveghere nr. 433/09/COL din 30 octombrie 2009 de modificare pentru a șaptezeci și treia oară a normelor procedurale și materiale în domeniul ajutoarelor de stat

25.2.2010   
            
            
               RO
            
            
               Jurnalul Oficial al Uniunii Europene
            
            
               L 48/27
            
         DECIZIA AUTORITĂȚII AELS DE SUPRAVEGHERE
   NR. 433/09/COL
   din 30 octombrie 2009
   de modificare pentru a șaptezeci și treia oară a normelor procedurale și materiale în domeniul ajutoarelor de stat
   AUTORITATEA AELS DE SUPRAVEGHERE,
   AVÂND ÎN VEDERE Acordul privind Spațiul Economic European (1), în special articolele 61-63 și Protocolul 26 la acesta,
   AVÂND ÎN VEDERE Acordul între statele AELS privind instituirea Autorității de Supraveghere și a Curții de Justiție (2), în special articolul 24 și articolul 5 alineatul (2) litera (b),
   întrucât, în temeiul articolului 24 din Acordul privind Autoritatea de Supraveghere și Curtea de Justiție, Autoritatea AELS de Supraveghere aduce la îndeplinire dispozițiile Acordului privind SEE în domeniul ajutoarelor de stat,
   întrucât, în temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea AELS de Supraveghere emite comunicări sau orientări privind chestiuni reglementate de Acordul privind SEE, dacă Acordul privind SEE sau Acordul privind Autoritatea de Supraveghere și Curtea de Justiție prevăd în mod expres sau dacă Autoritatea AELS de Supraveghere consideră că este necesar,
   reamintind normele procedurale și materiale în domeniul ajutoarelor de stat (3) adoptate la 19 ianuarie 1994 de Autoritatea AELS de Supraveghere (4),
   întrucât capitolul privind ajutorul de stat pentru salvarea și restructurarea întreprinderilor aflate în dificultate (5) din liniile directoare ale Autorității AELS de Supraveghere va expira la 30 noiembrie 2009 (6),
   întrucât capitolul corespunde Liniilor directoare ale Comunității Europene privind ajutorul de stat pentru salvarea și restructurarea întreprinderilor aflate în dificultate (7), care urmează să expire la 9 octombrie 2009 (8),
   întrucât la 9 iulie 2009 Comisia Europeană a prezentat o Comunicare privind prelungirea, până la 9 octombrie 2012, a valabilității liniilor directoare comunitare privind ajutorul de stat pentru salvarea și restructurarea întreprinderilor aflate în dificultate, publicată în Jurnalul Oficial al Uniunii Europene la 9 iulie 2009,
   întrucât Comunicarea Comisiei Europene privind prelungirea valabilității liniilor directoare comunitare privind ajutorul de stat pentru salvarea și restructurarea întreprinderilor aflate în dificultate are relevanță și pentru Spațiul Economic European,
   întrucât aplicarea uniformă a normelor SEE privind ajutoarele de stat trebuie asigurată pe tot teritoriul Spațiului Economic European,
   întrucât, în conformitate cu punctul II din titlul „GENERALITĂȚI” de la sfârșitul anexei XV la Acordul privind SEE, Autoritatea AELS de Supraveghere urmează să adopte, după consultarea Comisiei, acte care corespund celor adoptate de Comisia Europeană,
   întrucât capitolul actual privind ajutoarele de stat pentru salvarea și restructurarea întreprinderilor aflate în dificultate va expira la 30 noiembrie 2009, validitatea acestuia ar trebui, prin urmare, prelungită,
   după consultarea Comisiei Europene,
   după consultarea statelor membre AELS,
   ADOPTĂ PREZENTA DECIZIE:
   Articolul 1
   Validitatea capitolului privind ajutoarele de stat pentru salvarea și restructurarea întreprinderilor aflate în dificultate din liniile directoare ale Autorității AELS de Supraveghere se prelungește până la 30 noiembrie 2012.
   Articolul 2
   Numai versiunea în limba engleză este autentică.
   
      Adoptată la Bruxelles, 30 octombrie 2009.
      
         
            Pentru Autoritatea AELS de Supraveghere
         
         Per SANDERUD
         
            Președintele
         
         Kristján Andri STEFÁNSSON
         
            Membru al Colegiului
         
      
   
   
      (1)  Denumit în continuare „Acordul privind SEE”.
   
      (2)  Denumit în continuare „Acordul privind Autoritatea de Supraveghere și Curtea de Justiție”.
   
      (3)  Denumite în continuare „Liniile directoare privind ajutoarele de stat”.
   
      (4)  Inițial publicate în JO L 231, 3.9.1994, p. 1 și în suplimentul SEE nr. 32, 3.9.1994, p. 1.
   
      (5)  Decizia nr. 305/04/COL a Autorității AELS de Supraveghere, publicată în JO L 107, 28.4.2005, p. 28 și în suplimentul SEE nr. 21, 28.4.2005, p. 1.
   
      (6)  Punctul 89 din Decizia nr. 305/04/COL, a se vedea trimiterea de la nota de subsol 5.
   
      (7)  JO C 244, 1.10.2004, p. 2.
   
      (8)  Punctul 102 din documentul menționat în nota de subsol 7.